OP sertifikate teen die mure van 'n nederige kantoor in Onafhanklikheidsrylaan staan geskryf dat Harold Pupkewitz se beleggings in die ekonomie van Namibië ongeëwenaar is. Op die lessenaar vanwaar hy die Pupkewitz-groep oor 'n tydperk van meer as sestig jaar help opbou het, lê vars bewysstukke van 'n skenking van N$2,5 miljoen wat hy enkele dae gelede op sy sewe en tagtigste verjaardag aan die mense van die land wat dit juis die nodigste het, gemaak het.
Dis in dié kantoor en by dié lessenaar met sy hope netjies gerangskikte dokumente waar Republikein hierdie besigheidslegende se druk werkprogram onderbreek het vir 'n onderhoud pas nadat hy die Pupkewitz Stigting met 'n beginkapitaal van N$2,5 miljoen bekend gemaak het.
Die woorde 'energie en deursettingsvermoë sal alles oorwin' op 'n volkleur plakkaat kry nuwe mening wanneer Harold Pupkewitz by die lessenaar kom sit. Dis lank ná vyfuur en hy het reeds 'n vol werkdag agter die rug.
Maar daar is geen teken van moegheid wanneer sy flink sakebrein elke vraag van die koerant met die wysheid van die jare beantwoord nie. Ook nie wanneer hy teruggevat word op die spoor van 'n lang en vrugtevolle loopbaan nie. Die datums ken hy uit sy kop. Jaar, maand en dag. Net soos hy nog syfers kan aframmel en vinniger as 'n optelmasjien kan bybly.
Harold Pupkewitz sê wat hy bedoel en hy bedoel presies wat hy sê. Dit is dié integriteit wat sedert sy kinderdae in die Harold Pupkewitz-karakter ingebou is en dit is wat van hom waarskynlik die grootste sakeman van die land gemaak het.
Is daar 'n geheime Harold Pupkewitz-resep vir soveel welslae, soveel menslikheid en sulke besondere goeie gesondheid op sewe en tagtig?
"As klein seuntjie het elke aand gebid dat ek 'n goeie, gesonde en doelgerigte lewe sou hê. Ek het vroeg geleer dat dissipline die wagwoord in die lewe is. 'n Gesonde verstand en 'n gesonde liggaam bring al die positiewe energie bymekaar wat 'n mens in staat stel om jou God-gegewe talente tot voordeel van jouself en jou medemens in te span. My kindergebede is beantwoord, danksy my onwrikbare geloof as ortodokse Jood en daarvoor is ek dankbaar. Daarby het ek goeie en sterk gene van my pa geërf met familielede aan vaderskant wat meer as negentig jaar oud geword het."
"Ek is al geruime tyd besig om af te skaal met die oog op my aftrede, maar wanneer dit gaan gebeur, weet ek nie," sê mnr. Pupkewitz wat juis tydens die onderhoud besig was om 'n nuwe maatskappy-beleidsdokument saam te stel.